C 457/3

VYKONÁVACIE ROZHODNUTIE KOMISIE

zo 7. decembra 2016

o uverejnení jednotného dokumentu uvedeného v článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku vzťahujúcej sa na názov v sektore vinohradníctva a vinárstva v Úradnom vestníku Európskej únie

[Darnibole (CHOP)]

(2016/C 457/03)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,

keďže:

Aby bolo možné podať námietky v súlade s článkom 98 nariadenia (EÚ) č. 1308/2013, mal by sa v Úradnom vestníku Európskej únie uverejniť jednotný dokument uvedený v článku 94 ods. 1 písm. d) uvedeného nariadenia, ako aj odkaz na uverejnenie špecifikácie výrobku uskutočnené v priebehu predbežného vnútroštátneho postupu preskúmania žiadosti o ochranu názvu „Darnibole“,

SA ROZHODLA TAKTO:

Jediný článok

Jednotný dokument uvedený v článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie výrobku vzťahujúcej sa na názov „Darnibole“ (CHOP) sú uvedené v prílohe k tomuto rozhodnutiu.

Uverejnením tohto rozhodnutia sa v súlade s článkom 98 nariadenia (EÚ) č. 1308/2013 poskytuje právo vzniesť do dvoch mesiacov od dátumu jeho uverejnenia námietku voči ochrane názvu špecifikovaného v prvom odseku tohto článku.

(1) Ú. v. EÚ L 347, 20.12.2013, s. 671.

PRÍLOHA

JEDNOTNÝ DOKUMENT

1. Názov (názvy) na zápis do registra

Darnibole.

2. Druh zemepisného označenia

CHOP – chránené označenie pôvodu.

3. Kategórie vinárskych výrobkov

1. Víno.

4. Opis vína (vín)

Čistá, číra a jasná kvapalina, svetlej farby, veľmi bledá s tónmi zelenej/citrónovej farby pri miešaní krúživým pohybom v pohári. Čisté a čerstvé, stredné hodnoty aromatických uhľovodíkov s vyjadrením muštovej odrody Bacchus, minerálna, takmer dymová kvalita. Priezračne čistý, veľmi suchý Bacchus s nádychom bieleho korenia. Okrem toho všetky tieto vlastnosti alebo niektoré z nich:

Čerstvé s vyjadrením minerality, ktorá mu od začiatku dáva jablčné a egrešové tóny pretrvávajúce až do konca. Občas sa vyskytujú tóny kumkvatu a bielej broskyne a trávnaté tóny na konci. Menej nápadne ovocné a viac minerálne ako iné vína odrody Bacchus.

Všeobecné analytické vlastnosti

Maximálny celkový obsah alkoholu (v obj. %) 15 Minimálny skutočný obsah alkoholu (v obj. %) 10 Minimálna celková kyslosť 6 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter) 150

5. Vinárske výrobné postupy

a) Základné enologické postupy

Osobitný enologický postup:

— dopravník umožňujúci výber kvalitného hrozna,

— maximálny tlak pneumatického lisu 1,5 bar,

— studené kvasenie pri teplote 16 °C a maximálna teplota 18 °C,

— Darnibole sa musí vyrábať v priľahlom vinárskom závode v údolí rieky Camel.

V žiadnej fáze výrobného postupu sa nesmú použiť vedľajšie živočíšne produkty, napr. želatína.

Relevantné obmedzenie týkajúce sa výroby vín

Ručný zber, mletie musí začať do 2 hodín od ukončenia zberu, mletie pomocou valcov, lisovanie pneumatickým lisom s vakom/membránou, studené statické odkalovanie pri teplote 4 °C, jemné stáčanie, aromatické droždie, studené kvasenie pri teplote 16 °C, stáčanie pri SG 1000, kvasenie do sucha, čírenie, žiadne živočíšne produkty, bielkovinová a vínanová stabilita, sterilná filtrácia, analýza pred plnením fliaš, plnenie fliaš so skrutkovým uzáverom. Dôkladné vedenie záznamov.

Pestovateľský postup:

Jednoduchý alebo dvojitý systém ručného šľachtenia podľa Guyota. Ručné odstraňovanie prebytočných letorastov podľa potreby, odstraňovanie listov viniča a prerieďovanie strapcov/listov. Ručný zber, výber kvalitných plodov.

b) Maximálne výnosy

V tonách a hektolitroch:

8 000 kilogramov hrozna na hektár.

6. Vymedzená oblasť

Celá päťhektárová oblasť, vymedzená ako Darnibole, sa rozkladá na území s podložím starovekej bridlice, ktoré na západnom okraji nápadne prechádza do aluviálneho piesku (staré koryto rieky Camel), zatiaľ čo smerom na východ začína byť zem rovnejšia, svahy nie sú dostatočne strmé a navyše začínajú byť orientované mierne na juhovýchod. Južnú hranicu oblasti Darnibiole tvorí opäť staré piesočné koryto rieky Camel, zatiaľ čo na juhu leží pôda nad optimálnym teplotným pásmom. Južnú hranicu vymedzuje už nepoužívaná železničná trať (v súčasnosti Camel Trail). Darnibole je starý názov neďalekého bridlicového lomu Delabole.

7. Hlavné muštové odrody

Bacchus.

8. Opis súvislostí

Darnibole sa nachádza presne v strede Cornwallu. Oblasť má ideálne zrážky a Darnibole sa nachádza priamo v najteplejšom teplotnom pásme údolia rieky Camel. Celá päťhektárová oblasť, vymedzená ako Darnibole, sa rozkladá na prastarej devonskej pôde a bridlicovom podloží. Prastaré bridlicové podložia sú na celom svete, najmä v Nemecku, známe svojím priaznivým vplyvom na produkciu hrozna a kvalitu vína. Na základe skúseností sa dosahujú maximálne výnosy. Charakteristická intenzita, aróma, pocit v ústach a dochuť sú dané dlhým obdobím rastu pri nižšej priemernej maximálne teplote v lete, čo prináša striedmu, jemnú, minerálnu kvalitu a jablčný alebo egrešový charakter.

9. Ďalšie základné podmienky

Právny rámec:

V právnych predpisoch EÚ.

Druh ďalšej podmienky:

Balenie vo vymedzenej oblasti.

Opis podmienky:

Žiadne obmedzenia týkajúce sa fľašovania.

Odkaz na špecifikáciu výrobku

https://www.gov.uk/government/uploads/system/uploads/attachment_data/file/82477/darnibole-specification.pdf